Diari Oficial de la Generalitat Valenciana


Sumari del DOGV 546, del 13-03-1987 (1987/808366)

ORDRE de 27 de febrer de 1987, de la Conselleria de Cultura, Educació i Ciència, per la qual es convocada la concessió de subvencions a Confederacions i Federacions d'estudiants no universitaris de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/02/27/(2)/dof/vci/html**

### Dades del document

Número de DOGV
:   546

Data del DOGV
:   13-03-1987

Secció del DOGV
:   DISPOSICIONS GENERALS

Número del document
:   1987/808366


Data del document
:   27-02-1987

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 27 de febrer de 1987, de la Conselleria de Cultura, Educació i Ciència, per la qual és convocada la concessió de subvencions a Confederacions i Federacions d'estudiants no universitaris de la Comunitat Valenciana.  
La Llei Orgànica 8/85, de 3 de juny, reguladora del Dret a l'Educació reconeix el dret d'associació dels estudiants i la seua participació en la programació general de l'Educació.   
En desplegament de l'esmentat text normatiu el Govern Valencià aprovà el Decret 127/86, de 20 d'octubre, pel qual són regulades les Associacions d'Alumnes i les Federacions i les Confederacions d'aquestes entitats a nivell local o dins els àmbits territorials més amplis.   
Es per això que sent propòsit de la Conselleria de Cultura, Educació i Ciència promoure la participació dels estudiants en el sistema educatiu, és dictada aquesta Ordre que té per finalitat regular les subvencions a les Federacions i a les Confederacions com a organitzacions a través de les quals és articulat el moviment estudiantil dins l'àmbit de la Comunitat Valenciana.   
Per tot això, fent ús de les facultats que em confereix l'article 35 de la Llei 5/1983, de 30 de desembre, de Govern Valencià, i segons l'article 18.3 de la Llei 11/86, de 30 de desembre, de Pressupostos de la Generalitat Valenciana per a l'exercici de 1987.   
ORDENE:  
Article primer  
Es fa pública la convocatòria per a la concessió d'ajudes econòmiques per subvencionar les activitats organitzades per Confederacions i Federacions d'estudiants no universitaris i s'aproven les bases per les quals es regeix aquesta convocatòria, incloses com a annex en aquesta Ordre.   
Article segon  
Les subvencions concedides d'acord amb aquesta Ordre, s'abonaran amb càrrec a l'aplicació pressupostària.   
DISPOSICIONS FINALS  
Primera  
Es faculta la Direcció General de Joventut perquè dins l'àmbit de les seues competències dicte les instruccions que considere necessàries per a portar a efecte el que disposa aquesta Ordre.   
Segona  
Aquesta Ordre entrarà en vigor el mateix dia de la publicació en el Diari Oficial de la Generalitat Valenciana.   
València, 27 de febrer de 1987.   
El Conseller de Cultura, Educació i Ciència,  
CEBRIA CISCAR I CASABAN  
ANNEX I  
BASES DE LA CONVOCATORIA  
Primera  
La Conselleria de Cultura, Educació i Ciència, en funció de les disponibilitats pressupostàries i a proposta de la Direcció General de Joventut, procedirà a la Concessió de subvencions a Confederacions i Federacions d'Estudiants no universitaris per a les finalitats i en les condicions que s'especifiquen en aquestes bases.   
Segona  
Podran sol·licitar subvencions les Confederacions i les Federacions d'estudiants no universitaris que reunesquen els requisits següents:   
a) Tenir establerta la seu a la Comunitat Valenciana.   
b) Estar integrades únicament per estudiants que cursen estudis en Centres Docents de nivell no universitari de la Comunitat Valenciana.   
c) Estar constituïdes d'acord amb la legalitat vigent.   
Tercera  
Podran sol·licitar-se subvencions per a la concessió de les finalitats següents:   
1. Programes d'activitats encaminades a:   
a) Assistir els estudiants en tot allò que concerneix l'educació no universitària.   
b) Col·laborar en les activitats educatives dels Centres.   
c) Facilitar la representació i la participació dels estudiants en els Consells Escolars dels centres públics i concertats i en altres òrgans col·legiats.   
2. Contribuir a les despeses d'infrastructura i posada en funcionament de les Federacions i de les Confederacions.   
Quarta  
La concessió d'aquestes ajudes s'efectuarà tenint en compte els criteris de preferència següents:   
a) Que es tracte d'activitats que siguen desplegades per les Federacions o les Confederacions d'estudiants que ostenten representativitat més àmplia per raó de filiació a la Comunitat Valenciana.   
b) Que es tracte d'activitats que siguen desplegades per distintes Federacions i/o Confederacions d'estudiants mitjançant un projecte comú d'actuació coordinada.   
Quinta  
1. Les sol·licituds es presentaran als Serveis Territorials de Cultura i Educació de la Conselleria de Cultura, Educació i Ciència aportant la documentació següent:   
a) Instància en imprés normalitzat que serà facilitat pels Serveis Territorials de Cultura i Educació.   
b) Projecte d'activitats per al qual és sol·licitada l'ajuda, i el pressupost per a la finançació d'aquest.   
c) Documents que acrediten la constitució legal i la inscripció de la Confederació o de la Federació.   
d) Fotocòpia dels seus Estatuts.   
2. Les Confederacions i les Federacions hauran d'acompanyar una certificació del Registre d'Associacions en què consten les Federacions, o si s'escau les Associacions d'Estudiants que les integren.   
Sisena  
Correspondrà al Conseller de Cultura, Educació i Ciència la resolució d'aquesta convocatòria, a proposta d'una Comissió avaluadora integrada per:   
- El Secretari General de la Conselleria de Cultura, Educació i Ciència, o persona en qui delegue, que farà de President.   
- El Director General d'Ensenyaments Mitjans o persona en qui delegue.   
- Un representant de la Direcció General de Joventut.   
- Un representat de cadascuna de les dues Confederacions o Federacions d'Estudiants d'implantació més gran a la Comunitat Valenciana.   
Setena  
La Conselleria de Cultura, Educació, i Ciència, a proposta de la Direcció General de Joventut, podrà anul·lar totalment o parcial la subvenció atorgada quan l'activitat no s'haja realitzat en la manera prevista en el programa de sol·licitud.   
Vuitena  
Els beneficiaris de subvencions resten obligats a:   
1. Comunicar les modificacions que es produesquen en el desplegament del programa subvencionat.   
2. Presentar declaració de subvencions rebudes d'altres entitats.   
3. Sotmetre la presencia d?avaladors nomenats per la Conselleria de Cultura, Educació i Ciència.   
4. Fer constar en la publicitat, en els impresos, etc. corresponents als programes subvencionats, la col·laboració de la Conselleria de Cultura, Educació i Ciència.   
5. Justificar la subvenció rebuda en la manera que reglamentàriament siga determinada.   
Novena  
El termini d'admissió de sol·licituds per a l'exercici de 1987 serà d'un mes a partir de la data de publicació d'aquesta convocatòria en el Diari Oficial de la Generalitat Valenciana.


Còpia Permalink ELI